khistorydata/jeongjo-sjw-relations huggingface dataset:
정조 21년 · 목
義禁府啓言北靑前府使申大尹口招以爲假率軍官加定事則本府假率元額一千七十六名內巡兵營中營守門本府軍器等處各有分屬排巡徵番則軍丁逃老故之代猶不得塡充則二百五十名閑丁何以得來有元數外加定之事軍餉二千餘石換色事則兵營軍餉田米八百石以糖米代捧已多年矣時兵使以各邑所在代捧軍餉盡爲還作本色之意行關申飭故渠以八百石糖米一時換捧田米亦關民弊先爲折半換色待明年盡數復舊似爲便民故面議兵營畢竟許施只以糖米換捧田米一依兵營關文擧行此外元無升合穀換色之事皮穀數三斗受去之民督納正穀六七斗行不得之事民豈有無一言備納之事乎牛禁事則渠以監試東堂試官進去之時頑民輩乘其空官恣意私屠兩社私屠爲十七頭故還官後卽爲推捉該社任掌及犯屠各人一一査實報于巡營照律徵贖贖錢則軍器修補事請得營門而贖錢有難盡數收捧減三分二一牛贖只捧十兩添補於軍器修補巡營許題亦有可據文書十七頭牛贖一百七十兩外更無一錢徵贖之事此外諸社屠不屠勿論從民戶之多寡使吏奴騎馬巡里恐喝受單實是意慮之外松禁事則流來邑例民人等墳山養松或有偸䂨之人指名告官則大松一株徵壯紙一束中松徵白紙一束付之通引使當營本府紙地此是謬例雖非創設因循不得變改而使里任服同摘奸數三株穉松以數三十株加錄者旣有新䂨之木根又有衆目則誠是行不得之事土幕摘奸事則本府二十一社中坡山一社去府內百餘里與甲山厚州接境故奸民輩欲避北靑役則乍入甲山厚州欲避甲山厚州役則乍入北靑以圖漏籍故當此式年果然摘奸査得漏戶二十餘戶則被現之民決無納錢之理先捧三十兩之事亦是意慮之外放牧摘奸事則流來邑例非但北靑夏間各穀立苖時若放牛馬於田間有害苖之患則民人輩自相完議告官徵罰故例送將校里任摘奸犯放逐名徵罰今夏所捧二十一社罰錢爲一百七兩此是未免循襲謬例巡營年例魚物加數卜定事則巡營之換貿每以營穀準數給價而每捧海民頭目受價手標則十兩二十兩之說尤是意慮之外初無十兩應役之事則以何名色創徵二十兩之役乎兵使之聲罪無非死罪而兵使以此修啓事先報巡營則巡營捉致兵營執事本府首鄕吏校頭面詳査事皆落空故巡營以爲營府相隙有損體面兵營執事本府首吏刑推一次放送去冬至日兵使盛陳兵威捉致本府鄕所將校吏卒面灰貫耳結縳回示卽若殺之者然勒捧侤音仍爲論啓而實無近似者此莫非渠居官無狀之致云申大尹反復嚴詰全事發明終不直招究厥情狀萬萬痛惡刑推得情有不可已而旣有捧草供以入之命請上裁敎以兵使之狀罷不法守令固有侵官之嫌而狀語中不無關係戎務者嘉其意在擧職特下別諭於道伯飭責不能先發觀此所供何其與該閫之狀語節節相左乎諸條雖欲歸之囚人自明而巡營以此行査至有營邑校屬頭面後刑治之擧云爾則渠雖急於分疏必不以無是之說白地誣引推問邑吏旣非詰戎之事則貫耳回示之不足若將懸首然者所爲之顚錯姑無論焉敢以極律死刑作爲餙怒洩忿之擧不念關和金石之至爲嚴重者豈非駭然之甚乎然而不可以囚供輕加扶抑其委折令道臣爲先詳査狀聞此囚各項所犯前此已有付之道臣詳査狀聞姑爲仍囚以待決末處之
정조 21년 · 목
敎曰日寒如此時囚保放
정조 21년 · 강
壯勇營以鷺梁鎭牙兵月課沒技人別單啓
정조 21년 · 목
良人鄭東麟鳥銃貫三中比較邊一中韓成得貫二中邊一中比較邊一中以上直赴會試
정조 21년 · 강
御春塘臺行壯勇營來春等試射
정조 21년 · 목
具戎服乘馬出保定門由靑陽門詣春塘臺降馬陞座將官以下參現訖仍命以次發射○壯勇營來春等試射柳葉箭入格別單額外壯勇衛直赴李得馨金魯甲邊四中竝唱榜後除職壯勇衛折衝李珍國邊四中熟馬帖一隻出身金鼎九騎蒭四中加資崇祿李永植資憲金宗儉嘉義車道吉嘉善金春雲折衝吳興亮出身趙命祥孫大賢丁載忠浪世熙柳孝運金彥國竝騎蒭三中各熟馬帖一隻賜給鄕武士柳葉箭閑良張龍千邊五中崔得福邊四中竝直赴殿試差備官出身金景行柳葉箭邊四中邊將除授
정조 21년 · 목
京畿監司李在學啓本驪州牧使李運昌政自周通檢何疏謬陽智縣監申夔相亦旣知警庶可責效桃源察訪金最行不察宜警竝中忠淸監司韓用和啓本淸州牧使李寅燮治自多術所謂能吏大興郡守安思烈治譽頗聞檢報或疏沔川郡守朴趾源治則不苟病或巧發文義縣令崔珽哿矣撫字勖哉剛克唐津縣監朴廷宅方査奸民謗或有由鎭岑縣監權煒字撫雖勤聽斷或疏永同縣監金在明禁屠旣嚴節飮宜勉黃澗縣令金世根可取簡拙盍勉綜覈竝中石城縣監許霔吏事雖熟屠禁全弛尼城縣監沈景文畏强太過糴弊難蘇竝下慶尙監司李亨元啓本慶山縣令金仁柱報或欠商政則有譽眞寶縣監沈斗漢糴宜察簿治自盡心義興縣監李鎭熙姑恕損體可喜完糴禮安縣監李永夏務或不煩政宜益勵泗川縣監權思浩宜勉戢猾本自懋實三嘉縣監朴獻源寬宜戒弛約固鮮失態川縣監金益淳胡爲辭遞益殫營賑竝中漆谷府使尹養儉謗亦非虛病多滯務下全羅監司李得臣啓本潭陽府使李廷書迺積招謗村庖申禁益山郡守金箕南報何欠詳治固無損樂安郡守李元臣瑣謗奚信徵逋足尙珍山郡守金直休頑何輕勘明已著聞臨陂縣令南省老剛克宜勉字恤可貴咸悅縣監金濟萬糴宜防費訟多稱平和順縣監朴右源引牒損體治績播聞碧沙察訪慶恒運戒在察奸竝中咸鏡監司李鼎運啓本定平府使崔命健縱欠威猛所貴詳密明川府使趙恩錫可喜詳明宜勉謹約居山察訪柳煒勉在節約竝中慶源府使沈默之行將査究濫刑難恕穩城府使趙文彥雖欲曲恕奈乏廉聲竝下平安監司朴宗甲啓本定州牧使李一曾始恕酒過終兼客謗价川郡守申善應曰旣毖頑始可警懦碧潼郡守李宅永胡不遠嫌諒有召侮永柔縣令尹心約倉逋已完校奸宜察竝中雲山郡守張夢說倉剩太濫路闕尤駭祥原郡守林擎翰柔懦太甚民反思舊竝下
정조 21년 · 강
命湖西添還穀昨今年耗條及嶺南所在均廳貿餘米移屬本營軍器色添補需用
정조 21년 · 목
壯勇營提調鄭民始啓言湖西添還穀昨年耗條二千石別無區劃處仍爲留置云竝今年耗條二百石移屬本營軍器色以爲添補需用之地從之又啓言嶺南有均廳貿米之用餘者二千六百餘石在該廳別無緊需處移屬本營軍器色以爲補用之地從之
정조 21년 · 강
遞承旨趙鎭寬李書九尹光普以李晚秀洪仁浩李溏代之竝前望也
정조 21년 · 강
遞大司諫尹長烈執義高宅謙獻納金銑掌令李益洙李聖輪持平李海淸崔履亨正言趙得永李垿
정조 21년 · 목
敎曰未肅拜臺諫許遞
정조 21년 · 강
推江原監司徐有防黃海監司李義駿全羅監司李得臣慶尙監司李亨元京畿水使吳載徽慶尙左水使李得駿江華留守申光履平安監司朴宗甲忠淸水使具明遠全羅左水使趙岱右水使金處漢
정조 21년 · 목
政院啓言卽見諸道今秋冬等褒貶啓本則江原監司徐有防黃海監司李義駿守令無一人居中居下全羅監司李得臣守令無一人居下慶尙監司李亨元京畿水使吳載徽慶尙左水使李得駿邊將無一人居中居下江華留守申光履平安監司朴宗甲忠淸水使具明遠全羅左水使趙岱右水使金處漢邊將無一人居下殊無嚴明殿最之意請竝推考允之
정조 21년 · 강
兩司聯疏請還收鄭好仁宥還之命賜批不允
정조 21년 · 목
疏略曰臣等於鄭好仁放釋傳敎下者有不勝驚愕憂歎之至噫鄭好仁之皆馳義理角勝公義是何等負犯罪戾而特加庇覆之恩只施薄竄之律已不免失之寬典則纔及周歲遽命宥還者此豈聖上當日臨門大處分之本意哉殿下以好仁之有樹立曲垂記念以至於此而此則有不然者益義理則一也樹立之可稱於前而罪犯之自干於後者是豈可原其情而掩其罪者耶宜益嚴討而今乃追記樹立蕩釋罪犯則凡諸窺覘覬覦之類其將藉此而無所懲畏矣此不惟刑政之失宜而已抑爲世道之憂誠非細故也況旣宥其罰又付其職本府執藝之論儒臣反汗之請倂不賜允兪實非臣等所仰望者伏願所下傳敎亟令還收
정조 21년 · 강
南兵使曺允精以武士抄上馳啓
정조 21년 · 목
允精狀啓以爲壯勇營啓下關據道內武士或發關而嚴飭或抄來而試藝稍有將進之類更加鼓動之擧使之逐日肄習期於成就而矢數步數終無入格者其中優等步射三人騎射三人合六人上送于壯勇營姓名開錄于後而首尾七朔其所抄上者未準定限不能悉心勸奬之罪實無所逃惶恐待罪步射出身朴道崙居北靑親騎衛崔大秀居安邊閑良南履一居德源騎射前主簿韓亨祚出身康萬齡親騎衛金處行竝居北靑敎以勿待罪事回諭
정조 21년 · 강
兵曹以關東秋操後試射放時居末邑守令及試射不中中軍營將等照律啓
정조 21년 · 목
該曹啓言鐵原原州兩鎭所屬嶺西各邑今秋合操後試射放時居末邑當該守令楊口縣監李協聖麟蹄縣監李元膺等從重推考罪各杖八十試射不中中軍徐宅聖中營將橫城前縣監閔百恒平昌郡守鄭來升等推考罪各笞五十竝爲收贖敎以依此律施行李協聖李元膺等則功減一等鄭來升則議減一等
정조 21년 · 강
御熙政堂行儒生殿講試官閔鍾顯金載瓉韓晩裕金勉柱李尙度李翊模尹序東
정조 21년 · 목
具翼善冠袞龍袍陞座試官率應講儒生入庭行禮訖以次呼名進講
정조 21년 · 강
行上齋生應製于泮宮
정조 21년 · 목
以且敎人靜坐爲賦題命史官吳泰曾持詣明倫堂試諸生收券凡二百十六張親考以下
정조 21년 · 강
命能麼兒堂上以訓鍊院能麼兒堂上啓下申明實都正輪回考講之式
정조 21년 · 목
兵曹判書李祖源啓言臣於昨日以訓鍊院節目事與諸將臣同會爛熳商確添入於訓鍊院原節目中矣三營中軍外本院實都正例兼能麼兒堂上以爲申明舊制輪回考講之地請能麼兒堂上以訓鍊院能麼兒堂上啓下從之
정조 21년 · 강
推試官閔鍾顯金載瓉韓晚裕金勉柱李尙度李翊模尹序東
정조 21년 · 목
應講儒生不諱周公聖諱而試官不能察飭也
정조 21년 · 강
遞大司成李晚秀以趙鎭寬代之前望也
정조 21년 · 목
敎曰泮長非數遞之窠而內閣考試之任與泮試相妨兼大司成李晚秀許遞前望單子入之待下批牌招察任○鎭寬再違召敎以泮長處義豈不太過乎待開門更爲牌招違牌勿爲呼望
정조 21년 · 강
遞承旨姜彛正李魯述以李鎭復沈晉賢代之竝前望也
정조 21년 · 목
政院啓言新除授行右承旨沈晉賢以前任義州府尹方在解由未出中何以爲之乎敎以勿拘
정조 21년 · 강
命前注書柳遠鳴金履永口傳還付
정조 21년 · 목
敎曰前注書柳遠鳴處分分揀與前注書金履永令該曹口傳還付待下批牌招察任
정조 21년 · 강
日次儒生殿講及上齋生應製入格人等施賞有差
정조 21년 · 목
敎曰今日日次儒生殿講時上齋生使之應製賦居首二下生員金命淵夙知才識而又魁於諸券違武之中初任調用三上進士金鼎元金魯應生員申慶會沈英錫各給二分其中有職者陞敍三中生員閔祖榮進士朴宗球申頤朝權漢玉崔壽亨李如愚李是銑李務各朱書百選一件草三中生員洪準源進士李鍾夏各陸奏約選一件三下進士申秉權草三下進士李憲愚沈性浩朴大和姜乃錫各奎章全韻一件次上生員高克明等二十人各奎章全韻小板一件賜給其外諸券則無非違格大抵今番試取之賦題望在諸生之體認亦非難解文字而及見試券或倒用伊川或錯引考亭又或倒用錯引之兼爲者至於一百七十七人之多而老儒實才多入其中爲諸生慨然此後潛心着脚於實地莫替申諭之意殿講居首通幼學柳季麟給二分幼學尹久東給一分若有初試代給紙二卷其餘略儒生與十月朔日次追講居首幼學尹久東各紙一卷賜給
정조 21년 · 강
遞漢城右尹韓晚裕以李集斗代之前望也
정조 21년 · 목
因該府坐不坐單子敎以不爲仕進亞尹許遞前望單子入之待下批牌招察任
정조 21년 · 강
兵曹以諸道殿最降考啓推平安兵使任嵂南兵使曺允精慶尙左兵使李殷福全羅兵使申鴻周等
정조 21년 · 목
兵曹啓言拆見諸道褒貶啓本則平安兵使任嵂啓本中昌洲僉使張烶以校吏作用何不禁飭爲目南兵使曺允精啓本中雲寵萬戶李衡民以盍察徵布爲目仁遮外萬戶李喆洙以宜飭江釣爲目則竝宜置下考而置諸中考慶尙左兵使李殷福啓本中慶州營將黃顯基以戢盜當嚴益勉來效爲目全羅兵使申鴻周啓本中金城別將丁思敬以民言濫杖寔由禁松爲目則竝宜置中考而置諸上考殊無嚴明殿最之意請各該帥臣推考警責昌洲僉使張烶雲寵萬戶李衡民仁遮外萬戶李喆洙竝下考施行慶州營將黃顯基金城別將丁思敬竝中考施行殿最事體何等嚴重而南兵使曺允精啓本中雲寵萬戶李衡民梨洞萬戶李興祐等俱有刀擦之跡事未前有萬萬駭然南兵使曺允精從重推考允之又啓言草芝僉使李興大文山萬戶朴繼光方山萬戶韓時喆二等褒貶居中其不職可知請竝依例罷黜允之
정조 21년 · 강
命信川前郡守鄭述仁拿處分揀
정조 21년 · 목
義禁府啓言信川前郡守鄭述仁拿來草記批旨內待畢捧糴更爲草記事命下矣卽接黃海監司李義駿牒報則以爲鄭述仁所管還穀今已畢捧云請依前草記拿來敎以雖已畢捧糴此時守令不可曠官拿處分揀
정조 21년 · 강
命丙辰節使時首譯鄭思賢施以賞加之典
정조 21년 · 목
藥院副提調李晚秀啓言丙辰節使時首譯鄭思賢貿得藿香十斤來納于藥院而品亦甚佳係是湯劑所用事體莫重在前藥材貿納之人或有論賞之例或有價本上下之例何以爲之乎敎以施以賞加之典
정조 21년 · 강
命史庫參奉之稱以朝官與否令該曹考例定式
정조 21년 · 목
承旨魚用謙啓言臣於江華府朝官年八十應資老人啓本竊有區區愚見史庫參奉本非正職不當以朝官論而今此本府啓本之以史庫參奉前銜人擧似者論以事體誠不妥當雖或有前此已行之謬例云而此等雜技之混稱朝官豈非屑越之甚乎恐不可無一番厘正之道故原啓本姑不得循例入啓敎以令該曹考例指一定式
정조 21년 · 강
遞差承旨李鎭復
정조 21년 · 목
敎曰筵體至嚴而做錯甚矣承宣則雖以廳規不爲請推而不可無飭當該承旨遞差
정조 21년 · 강
注書金履永陳疏引義賜例批
정조 21년 · 목
疏略曰臣翶翔宿趼出入淸禁居然自同於無事之人此際忽伏承還付注書之命臣旣壞廉蔑恥抗顏而冒進則復何翰與注之一取一捨而第伏念僨敗之地不敢再蹈自大官至小官其義一也鐵定之限苟或打壞而無難則是孤恩而益孤恩無恥而益無恥伏乞憐臣微諒拔臣名於堂后
정조 21년 · 강
大司成趙鎭寬陳疏引義賜批
정조 21년 · 목
疏略曰臣於泮任辜負至此在他職尙不自安況此芹宮一步之地乎向日賓筵側伏聞聖詢之及此而大臣有以臣情勢言者臣始焉驚惶旋又自鮮曰上之所敎出於匿瑕之德而下之所對暴其守株之義則日月在上恃而無恐曾未幾何復授有命彈墨未乾宿趼重叨仰惟湔拂之恩固萬萬出常而臣之冒膺亦萬萬無此義此殆臣命卒之秋也從古人臣之遭彈劾或仍冒而無乖於義復授而不虧於禮者在庶官百執事之列猶之可也至於皐比之座則不可者良以敎胄之任風化所由故耳伏乞特解臣所帶本職仍令選部勿復檢擬於是任批以大臣向筵之奏予則曰過於曲循卿其勿辭行公○鎭寬再違召敎以處義太過更爲牌招使之卽爲膺命
정조 21년 · 강
命注書金履永陞六仍飭柳遠鳴毋敢逡巡
정조 21년 · 목
履永等違召政院捧入罷職傳旨敎以小官之違召後更招近於屑越雖冒膺奈廉防何在前如此之類多有區處之擧注書金履永特爲陞六區處與上注書之遭人言判異飭敎雖加於此何敢生意於逡巡乎注書柳遠鳴傳旨勿施
정조 21년 · 강
以吳泰曾爲注書口傳也
정조 21년 · 목
敎曰注書未差之代令該曹待本院薦狀啓下口傳擬入待下批牌招入直
정조 21년 · 강
以韓晚裕爲副總管前望也
정조 21년 · 강
吏曹以殿最降考啓
정조 21년 · 목
該曹啓言考見諸道褒貶啓本則潭陽府使李廷書以迺積招謗於庖申禁爲目居山察訪柳煒以勉在節約爲目則俱宜置下考而置諸中考新昌縣監任尙濂以謗固難信爲目鴻山縣監申純以益思戢奸爲目則俱宜置中考而置諸上考殊無嚴明殿最之意請三道道臣推考警責澤陽府使李廷書居山察訪柳煒竝罷黜新昌縣監任尙濂鴻山縣監申純中考施行允之又啓言敦寧主簿閔致成活人別提洪五成童蒙敎官朴大和俱以三十朔窠兩次居中典牲直長金履度以十五朔窠兩次居中請竝依例罷黜允之敎以金履度則因應製入格人陞敍事呈病直長使之區處矣居中罷職一款係是開坼坐起前事自在勿論中姑以當品軍銜區處待窠陞實應製入格人金魯應口傳單付其代待都政以應製居首者擬入以倣太學生筮仕窠之故規又啓言考見禮曹褒貶啓本則南學訓導劉弘九以呈辭在外懸頉有違格例請當該磨勘堂上竝推考允之
정조 21년 · 강
檢閱吳泰曾疏請金履永陞六還降賜批
정조 21년 · 목
疏略曰時政修史專屬翰林之下番其所責任不輕而重迺者金履永出六之命特因其注書之自畵在渠引義旣有翰注之殊則自上裁處亦宜彼此之別矣況復右位挽執不得橫出自是流來之館規敢此援例伏乞特下金履永還降之命批以下位出六者右位之抗章執留雖曰館規旣與橫出稍間不允爾其勿辭察職
정조 21년 · 강
以吳泰曾爲藝文待敎口傳也
정조 21년 · 목
敎曰翰林吳泰曾疏批已下而尙未陞付令該曹以待敎口傳陞付牌招入直
정조 21년 · 강
兵曹以宣薦內禁衛取才入格人啓
정조 21년 · 목
該曹啓言宣薦內禁衛取才時三技以上入格人單子書入出身朴亮鉉鐵箭一矢一百二步二矢一百十五步三矢一百十九步柳葉箭邊二中騎蒭一中講粗閑良李漢翼鐵箭一矢一百十八步二矢一百二十步三矢一百十八步騎蒭一中講粗李書彬鐵箭一矢一百二十二步二矢一百十六步三矢一百十五步騎蒭一中講粗出身尹涑鐵箭一矢一百十二步二矢一百十步三矢一百五步片箭邊一中講粗閑良吳致勛鐵箭一矢二矢竝一百七步三矢一百八步騎蒭一中講粗金周喆鐵箭一矢一百五步二矢一百八步三矢一百一步騎蒭一中講粗李敬植鐵箭一矢一百二步二矢九十八步三矢一百十步騎蒭一中講粗卞浩德鐵箭一矢一百一步二矢一百步三矢一百一步片箭貫一中講粗許濯鐵箭一矢一百二步二矢三矢竝一百三步騎蒭一中講粗李得壽鐵箭一矢一百四步二矢九十九步三矢一百步片箭邊一中十一步二矢三矢竝九講粗李漢昇鐵箭一矢九十步片箭邊一中講粗出身鄭覺心柳葉箭邊二中片箭邊一中講粗
정조 21년 · 강
命嶺南武士明日更試
정조 21년 · 목
慶尙監司李亨元狀啓以爲道內武士等春秋抄試事已有定式故夏秋等試藝自監兵營依定式課試臣營所管邑所抄三十六人左兵營所管邑所抄二十一人右兵營所管邑所抄九人合六十六人合試於大丘府臣與參試官中軍韓祜增大丘營將金處純眼同試取各技優等六人起送兵曹姓名矢數講畵居住開坐于後閑良李志淵鐵箭一矢一百五十步二矢一百五十二步三矢一百五十六步居蔚山殷遇亨柳葉箭邊五中居慶山前縣令權就一騎蒭四中居漆谷閑良金潚片箭貫一中邊一中居慶山辛思翼講李衛公通孫武子通居慶州徐時玉講三略通孫武子通居大丘兵曹啓言嶺南武士李志淵等六人今已上來矣在前別試武士上來者依本道入格技藝自臣曹有更試草記之例請依此例試取允之又啓言嶺南別試武士今日宣薦內禁衛取才時以其該道取才入格技藝試取則蔚山閑良李志淵鐵箭不爲入格慶山閑良殷遇亨柳葉箭邊一中漆谷前縣令權就一騎蒭一中慶山閑良金潚片箭邊一中大丘閑良徐時玉三略略孫武子粗慶州閑良辛思翼李衛公通孫武子通矣講則雖有通二書者而鐵箭旣不入格柳片蒭只一中講只粗略則俱不可以入格論常時不能勸課之道帥臣請竝推考敎以一日之得失何可知也總使御將中與明日試所進去之壯帥眼同以柳葉箭片箭騎蒭及講更爲試取使之修正試記入啓
정조 21년 · 강
召見諸承旨及吏曹判書沈煥之于熙政堂
정조 21년 · 강
命灣府別武士勿赴兵營都試以隣近守令差送參試與該府尹眼同試取後以其居首轉報兵營
정조 21년 · 목
承旨沈晉賢啓言臣纔自灣府遞來於灣府事有區區愚見矣我國關防之重莫如灣府而所謂軍制一無可恃最是別武士三百人卽本府朝發夕至之精騎親兵而近年以來每年都試抄上兵營之法反爲武士厭避之端當其初擇上送之時四百里往來留連之資動費數十緡及其都試居首之後營底例費亦爲數百金其中稍有富名者費又倍蓰故一入其案百計圖免目今錄案者無非疲劣庸殘求免不得者而鄕人子支之有身手技藝者皆不願屬如是而何以激勸武士用於緩急乎如欲矯其弊也本府別武士則特令勿赴兵營都試每於試期以隣近守令差送參試與該府尹眼同試取後以其居首轉報兵營與他防營武士之入格者司時修啓則可祛渠輩厭避之弊而當有激勸需用之實效令該曹稟處恐合事宜矣敎以此非難事在邊上戎政爲益不少亦有他道可據之例何必稟處依所奏施行
정조 21년 · 강
以李思祚爲承旨前望也尋命勿施以金啓洛代之前望也
정조 21년 · 목
政院啓言新除授承旨李思祚方在被謫中何以爲之乎敎以向聞大臣言至今在謫容有可恕之端伊後未及提敎矣果然尙在謫案云放送前望點下勿施更爲入之待下批牌招察任
정조 21년 · 강
遞司諫柳雲羽
정조 21년 · 목
敎以再明日進春秋書時侍臣當爲進參三司在外人許遞今日政差出待下批牌招以爲進參之地
정조 21년 · 강
有政吏曹判書沈煥之參判李敬一參議蔡弘遠兵曹判書李祖源進
정조 21년 · 목
以申光祐爲大司諫尹羽烈爲執義柳畊爲司諫韓致應申大龜爲掌令尹㴠李基慶爲持平玄重祚爲獻納洪致榮李弘達爲正言朴吉源爲修撰權裕爲戶曹參判柳相斗爲訓鍊正新通也
정조 21년 · 강
遞大司成趙鎭寬以李義弼代之前望也
정조 21년 · 목
敎曰今聞臺評後初除云然則使之一伸實合禮使之方行大司成趙鎭寬許遞前望單子入之待下批牌招察任○以義弼批下敎以新除授大司成李義弼方在罷散中敍用後牌招
정조 21년 · 강
命注書吳泰曾陞六
정조 21년 · 목
泰曾違召政院捧入罷職傳旨敎以此傳旨勿施口傳還付翰林而特敎賞典出六及因特敎出六者在前多因特敎更不得可否至於橫出之人以館中故事上疏引義不害爲美事五十不遠則亦旣云老以此以彼合有區處之道待還付特爲出六
정조 21년 · 강
以吳泰曾爲奉敎金熙洛爲注書竝口傳也
정조 21년 · 목
敎曰注書有闕之代令該曹口傳付職待下批牌招入直
정조 21년 · 강
壯勇營以嶺南武士更試別單啓
정조 21년 · 목
該營啓言嶺南別試武士臣與總戎使趙心泰眼同更試後別單修入別單慶山閑良殷遇亨柳葉箭不金潚片箭不漆谷前縣令權就一騎蒭不慶州閑良辛思翼講李衛公粗孫武子不大邱閑良徐時玉講孫武子不三略粗敎以與西北抄啓者明日待令
정조 21년 · 강
命以明日行抄啓文臣親試課試課講宣傳官講射陣及嶺南關西北關抄上武士講射
정조 21년 · 목
敎曰今十二月朔抄啓文臣親試課試課講及宣傳官講射陣皆於明日春塘臺試取仍行都計劃該房知悉又敎曰嶺南關西北關武士抄聞之擧出於勸奬都政隔日當於明日宣傳官試講陣後以柳葉箭鐵箭騎蒭講試取取其優等者各一人收用試官以宣傳官講陣試官仍用以此分付
정조 21년 · 강
禮曹以西道造泡寺所屬兩寺移屬東道造泡寺啓
정조 21년 · 목
該曹啓言謹依京畿監司李在學所啓批旨西道造泡寺所屬三寺中南海龍門寺仍屬西道熊川聖興寺慈仁盤龍寺兩寺則移屬於東道造泡寺佛巖石泉兩寺事請分付該道道臣允之
정조 21년 · 강
命壯勇營鄕武士射放居首入直赴殿試
정조 21년 · 목
該營啓言本營坡州鄕武士下番試射放時優等人別單及入格人賞格別單書入坡州鄕武士下番試射放時各技優等人別單閑良千成元鳥銃初次貫一中邊二中再次邊三中比較鳥銃貫一中直赴殿試閑良張龍成鳥銃初次邊三中比較柳葉箭邊二中扈道一柳葉箭邊三中竝直赴會試坡州鄕軍下番試射放時差官以下各技入格人賞格別單差官閑良朴東源柳葉箭邊一中箭竹一百箇射手黃尙福柳葉箭貫一中邊一中弓箭一部慶啓孫等七名邊一中各箭竹一百箇砲手李得江鳥銃邊三中木三匹扈成烈等二名貫一中邊一中李栢齡等四名邊二中各木布各一匹安仁孫等三名貫一中各木一匹李廷源等二十七名邊一中各布一匹用劍軍劉載得上中木一匹沈重信等十三名上下各布一匹敎師全弘範講略陣粗布一匹良人黃尙彩等二名私習鳥銃邊三中各木一匹
정조 21년 · 강
禮曹以來戊午四月十五日曉望月食啓
정조 21년 · 목
該曹啓言觀象監牒呈以爲日月食述者副司直金晉榮手本內來戊午四月十五日曉望月有食之時憲法月食分十分五十三秒初虧丑初初刻三分初虧正東食旣丑正一刻七分食甚丑正三刻生光寅初初刻八分復圓寅正一刻十一分復圓正西計食限內凡十三刻九分食甚宿次月離黃道析木宮八度二十八分爲心宿三度二十七分云依例救食當日停朝市去刑戮禁屠殺斷音樂事請知委京外允之
정조 21년 · 강
召見左承旨沈晉賢于重熙堂
정조 21년 · 목
予曰威化島許民耕食之論卿聞之否晉賢曰自古有此論矣或以本島之接近彼地難之而其實則沿江諸島多是耕墾之處此島則距彼地間隔一島如此沃土之任其空置誠甚可惜但本州民情則不甚願之云矣予曰許其耕食所以爲民也民情之不願何也晉賢曰蓋以爲耕墾則必爲屯田屯田則恐屬壯營云矣予曰屬之壯營則有何弊端云耶晉賢曰關西壯營穀發賣時定價或過時直義州則例令該吏鄕當之而他邑則害及於民以此爲弊云矣予曰此京外有司之臣不善擧行之故也晉賢曰耕墾之便否未敢的對而本島乃是聖祖回軍舊基尙無立碑紀績之擧恐是闕典矣
정조 21년 · 강
御春塘臺行抄啓文臣親試課試課講宣傳官試射及嶺南關西北關武士講射
정조 21년 · 목
具平戎服乘輿出萬八門由靑陽門詣春塘臺降輿陞座試官及應試文武臣入庭行禮訖以稱彼兕觥七言律爲抄啓文臣親試題栢葉酒五言律爲課試題親試副司正金履載以二中居首課試權知承文院副正字金熙洛以三中居首抄啓文臣課講副司正洪奭周儀仗庫郞廳具得魯純粗同等比較洪奭周純略居首○敎曰抄啓文臣親試課試都計劃居首陞六人令該曹口傳付軍職注書金熙洛課試都計劃陞六之代待薦狀令該曹口傳差出待下批牌招入直○宣傳官試射黃勉基柳葉箭邊四中居首○南行宣傳官柳葉箭入格別單宣傳官洪理燮徐翼淳三中竝直赴殿試○敎曰宣傳官徐翼淳洪理燮柳葉箭三中直赴殿試其代令該曹口傳差出將臣之家自異近見前大將李邦一之孫李英植人頗可堪宣傳官見窠擬入事分付○考券及試射訖仍宣饌于閣臣承宣及將臣之以試官入來者抄啓文臣宣傳官等○嶺南關西北關武士柳葉箭鐵箭騎蒭講入格別單漆谷前縣令權就一柳葉箭邊二中鐵箭一矢一百三十五步二矢一百四十二步三矢一百三十八步講三略粗復職調用慶州閑良辛思翼講李衛公略三略粗孫武子粗尉繚子純通六鞱略司馬法略將鑑純通兵學指南通直赴殿試慶山直赴殷過亨柳葉箭邊五中軍門哨官啓下平壤前忠翊將金鳴潝鐵箭一矢一百九十二步二矢二百一步三矢二百步五衛將調用安邊親騎尉崔大秀鐵箭一矢一百四十七步二矢一百五十步三矢一百四十六步騎蒭三中直赴殿試北靑出身朴道崙鐵箭一矢一百四十八步二矢一百四十九步三矢一百四十五步騎蒭三中相當窠調用德源閑良南履一鐵箭一矢一百五十步二矢一百五十一步三矢一百四十八步騎蒭一中直赴殿試○敎曰諸道武士臨試帳殿意在勸奬關西武士平壤前忠翊將金鳴潝鐵箭能越二百步可謂罕見五衛將調用嶺南武士漆谷前縣令權就一柳葉箭二中鐵箭過一百數十步講入格復職調用北道武士北靑出身朴道崙鐵箭俱越百數十步騎蒭三中相當窠調用慶山直赴殷遇亨柳葉箭五中事當賜第而前已直赴云軍門哨官爲先啓下慶州閑良辛思翼武經七書能讀以至兵學指南無不鍊熟講畵最多於式年武士之所未能北道武士安邊親騎尉崔大秀鐵箭過百五十步騎蒭三中德源閑良南履一鐵箭亦過百五十步騎蒭入格直赴殿試其餘未入格武士等與入格除職外人皆令兵曹給糧使之歲前下送
정조 21년 · 강
以李英植安光䝺爲宣傳官竝口傳初仕也
정조 21년 · 목
鄭文始薦曺錫中洪奭周李垿薦尹命烈具得魯柳遠鳴薦柳台佐
정조 21년 · 강
以吳泰曾金履永爲別兼春秋竝口傳也
정조 21년 · 목
敎曰翰圈追當爲之而左右史姑不備員前奉敎吳泰曾前檢閱金履永別兼春秋令該曹口傳啓下待下批牌招入直
정조 21년 · 강
御射柳葉箭五巡
정조 21년 · 목
第一巡三巡竝邊一中三巡四巡竝邊二中五巡邊四中○耦射諸臣凡五巡一提學鄭民始邊二中刑曹判書趙心泰邊三中貫一中檢校直提學李晚秀邊一中副護軍李翼晉邊一中檢校待敎李存秀邊二中
정조 21년 · 목
致榮避嫌略曰臣向進一疏自犯狂妄罪重罰輕尙切感悚況蒙寬容之澤復侈甄召之命臣不勝感結之忱卽日出肅而第臣於重臣李秉鼎對卞之章有不可仍因冒據者其疏有曰旨意㦧刻又曰隱暎閃忽噫嘻此何言也臣疏中所陳事關隄防義切規警平敍事實而辭不迫切直露姓名而說得明白則一字半句初何嘗髣髴於㦧刻隱暎乎夫隱暎閃忽云者卽外陽內陰朝東暮西者之情跡若謂重臣之自道盡則可也反欲移之於千萬不近似之人其所以詬辱人者適足以露出自己之本色其亦不思之甚也至若李鎭斗之於此重臣本以妻鄕同閈之人兼效新婚作媒之勞排衆屢擬繾綣不忘則其敢以不知來歷排擬乏人等說周遮掩護上欺天日之明哉重臣之名位已高年紀許多而尙不識告君以實之道其噴薄侵辱之逼於臣身勢固難免顧何足費辭多卞也噫此重臣當其秉政也捭闔隴斷專使伎倆者不一而足而試以守宰注擬論之其在文倅固已物情之不惬而以至武弁尤多醜說之可厭爲報舊債差遣腴邑要納厚賄書給物產雖以餽絹之受餞靴之譏未足以喩其貪饕也至於邊倅之差出也又有所萬萬駭痛者意中屬望自有其人而先以在法難赴之人再擧首擬故試天點末乃容私暗收漁功堂堂銓衡之地有此駔驓牢籠之習題目一出唾罵四起其所謂感激圖報死生以之者果如是乎臣始以忠厚之意姑不歷擧而只論毀壤隄防之失以寓官師相規之義在重臣道理固宜受以爲過亟圖遷改而今乃遂非之不足至於欺聖聰反詈之不足至於辱同朝臣不欲呶呶爭卞反效彼尤而第其所加之目實爲臺閣之羞臣無以抗顏周行廁跡臺端壞了淸朝之廉防請命遞斥臣職批以爲說何可若彼以傷忠厚之風乎爾事甚不韙推考○政院啓言正言洪致榮旣已詣臺不爲傳啓直爲出去事甚未安請推考敎以以言官之故雖不嚴處只使問備而名雖避嫌無異於彈章又況遣辭也倍有甚焉口業甚不佳更思之其在敦俗之道不可以言官假借而詣臺不爲傳啓直出亦涉未安遞差傳旨捧入
정조 21년 · 강
罷龍川府使黃仁煐
정조 21년 · 목
平安監司朴宗甲狀啓以爲龍川府殺獄逃亡罪人朴昌一詗捕之方龍川義州兩邑及四鎭討捕營屢發嚴關刻期必捕矣今月十五日又過二百日之限而俱無捉得之報該府使黃仁煐以地方官兼討捕使前後退限至於幾次而一向稽捕其罪狀今不可但以罷黜而止令攸司拿處四次退限跨據兩載而臣不能殫誠警飭剋期督捕溺職之罪益無所逃敎以龍川以弊邑擇送之餘亦當拔例差送明日政勿拘常格擬入事分付
정조 21년 · 목
敎曰左相明日進書時當爲參班云二十正日次對進定於明日先行進書兼行次對而輪對則次對同爲入侍抄啓文臣宣傳官宣賞及抄啓進箋進書後爲之事分付
정조 21년 · 강
司僕寺以各道牧場馬留放數爻啓
정조 21년 · 목
該寺啓言各道牧場所放馬畜產多寡牧養數爻啓目後錄孶息或準式或稍加於元式之數而旣不超異則莫重賞典不可輕議故失則較諸牧馬元數蔚山長淵水原爲最多而姑先視警於殿最更觀來頭另加論罰之意請各別申飭○京畿江華兼監牧官草芝僉使李興大所管三牧場丙辰籍付馬六百二匹今生馬八十五匹合馬六百八十七匹內封進馬二匹各邑分養捉給馬十五匹箭串牧場移放次別關捉出壯雌馬四十五匹故失馬一百七匹除今年實留放壯兒雌雄馬竝五百十八匹內壯雌馬二百五十一匹一年應孳產馬七十五匹今生馬八十五匹加報十匹長峯兼監牧官長峯㠀萬戶前任羅太乙時任李禧福所管一牧場丙辰籍付馬四十五匹今生馬六匹合馬五十一匹內各邑分養捉給馬二匹故失馬二匹除今年實留放壯兒雌雄馬竝四十七匹內壯雌馬十八匹一年應孳產馬五匹今生馬六匹加報一匹南陽監牧官前任金逵瑞時任白東鈺所管五牧場丙辰籍付馬五百一匹加現馬二十六匹今生馬一百七匹合馬六百三十四匹內封進馬二匹各邑分養捉給馬十二匹故失馬七十八匹除今年實留放壯兒雌雄馬竝五百四十二匹內壯雌馬二百九十六匹一年應孳產馬八十九匹今生馬一百七匹加報十八匹仁川兼監牧官永宗僉使金爀所管二牧場丙辰籍付馬一百七十匹今生馬三十一匹合馬二百一匹內封進馬一匹各邑分養捉給馬八匹故失馬三匹除今年實留放壯兒雌雄馬竝一百八十九匹內壯雌馬九十四匹一年應孳產馬二十八匹今生馬三十一匹加報三匹水原陽城等監牧官李萬羽所管二牧場丙辰籍付馬二百四匹今生馬三十匹合馬二百三十四匹內封進馬一匹各邑分養捉給馬三匹故失馬三十八匹除今年實留放壯兒雌雄馬竝一百九十二匹內壯雌馬一百一匹一年應孳產馬三十匹今生馬三十匹準全羅道興陽監牧官朴宗善所管九牧場丙辰籍付馬八百五十一匹今生馬一百五十八匹合馬一千九匹內封進馬二匹各邑分養捉給馬十四匹故失馬一百八匹除今年實留放壯兒雌雄馬竝八百八十五匹壯雌馬四百七十四匹一年應孳產馬一百四十二匹今生馬一百五十八匹加報十六匹順天監牧官李景晃所管四牧場丙辰籍付馬四百八十五匹今生馬八十八匹合馬五百七十三匹內封進馬二匹各邑分養捉給馬十五匹故失馬四十七匹除今年實留放壯兒雌雄馬竝五百九匹內壯雌馬二百六十五匹一年應孳產馬七十九匹今生馬八十八匹加報九匹羅州監牧官申大復所管三牧場丙辰籍付馬四百五十五匹今生馬八十五匹合馬五百四十匹內封進馬二匹各邑分養捉給馬十八匹故失馬七十匹除今年實留放壯兒雌雄馬竝四百五十匹內壯雌馬二百七十匹一年應孳產馬八十一匹今生馬八十五匹加報四匹珍島監牧官丁允泰所管一牧場丙辰籍付馬三百三十四匹代徵馬一百匹今生馬四十二匹合馬四百七十六匹內封進馬二匹故失馬二十三匹除今年實留放壯兒雌雄馬竝四百五十一匹內壯雌馬一百四十二匹一年應孳產馬四十二匹今生馬四十二匹準慶尙道晉州巨濟等監牧官安載述所管二牧場丙辰籍付馬九百二十一匹今生馬一百三十八匹合馬一千五十九匹內封進馬二匹各邑分養捉給馬三十二匹箭串牧場移放次別關捉出壯雌馬五十匹故失馬一百十二匹除今年實留放壯兒雌雄馬竝八百六十三匹內壯雌馬三百五十七匹一年應孳產馬一百七匹今生馬一百三十八匹加報三十一匹蔚山長鬐等監牧官宋堯熙所管二牧場丙辰籍付馬七百四十四匹今生馬一百四十二匹合馬八百八十六匹內封進馬二匹故失馬一百五十匹除今年實留放壯兒雌雄馬竝七百三十四匹內壯雌馬四百四十九匹一年應孳產馬一百三十五匹今生馬一百四十二匹加報七匹東萊兼監牧官多大浦僉使鄭爀所管一牧場丙辰籍付馬一百七匹今生馬二十四匹合馬一百三十一匹內封進馬二匹故失馬八匹除今年實留放壯兒雌雄馬竝一百二十一匹內壯雌馬五十七匹一年應孳產馬十七匹今生馬二十四匹加報七匹黃海道長淵兼監牧官白翎僉使梁埉所管一牧場丙辰籍付馬一百二十五匹今生馬二十一匹合馬一百四十六匹內封進馬一匹故失馬二十四匹除今年實留放壯兒雌雄馬竝一百二十一匹內壯雌馬七十匹一年應孳產馬二十一匹今生馬二十一匹準海州康翎瓮津等兼監牧官登山僉使孫世隆所管二牧場丙辰籍付馬一百八十四匹今生馬二十八匹合馬二百十二匹內封進馬二匹故失馬十五匹除今年實留放壯兒雌雄馬竝一百九十五匹內壯雌馬八十五匹一年應孳產馬二十五匹今生馬二十八匹加報三匹豐川殷栗等兼監牧官椒島僉使前任池達海時任白文赫所管二牧場丙辰籍付馬一百四十四匹今生馬二十二匹合馬一百六十六匹內封進馬一匹故失馬二匹除今年實留放壯兒雌雄馬竝一百六十三匹內壯雌馬七十四匹一年應孳產馬二十二匹今生馬二十二匹準平安道鐵山宣川等兼監牧官宣沙浦僉使崔碩輝所管三牧場丙辰籍付馬五百七十六匹今生馬六十六匹合馬六百四十二匹內封進馬二匹箭串牧場移放次別關捉出壯雌馬六十匹故失馬九十九匹除今年實留故壯兒雌雄馬竝四百八十一匹內壯雌馬二百四匹一年應孳產馬六十一匹今生馬六十六匹加報五匹咸鏡道咸興永興洪原文川等監牧官權抑所管三牧場丙辰籍付馬二百七匹今生馬四十五匹合馬二百五十二匹內封進馬二匹故失馬十一匹除今年實留放壯兒雌雄馬竝二百三十九匹內壯雌馬一百二十四匹一年應孳產馬三十七匹今生馬四十五匹加報八匹端川兼監牧官端川府使前任張重吉時任李榏所管一牧場丙辰籍付馬八十三匹今生馬十三匹合馬九十六匹內故失馬九匹除今年實留放壯兒雌雄馬竝八十七匹內壯雌馬四十五匹一年應孳產馬十三匹今生馬十三匹準穩城兼監牧官穩城府使趙文彥所管一牧場丙辰籍付馬一百四十七匹代徵馬五匹今生馬二十五匹合馬一百七十七匹內故失馬十五匹除今年實留放壯兒雌雄馬竝一百六十二匹內壯雌馬八十二匹一年應孳產馬二十四匹今生馬二十五匹加報一匹已上丙辰籍付馬六千八百八十五匹加現馬二十六匹代徵馬一百五匹今生馬一千一百五十六匹合馬八千一百七十二匹內封進馬二十八匹別關捉出馬一百五十五匹各邑分養捉給馬一百十九匹故失馬九百二十一匹合馬一千二百二十三匹除今年實留放壯兒雌雄馬竝六千九百四十九匹又啓言箭串牧場所放馬畜產多寡牧養數爻啓目後錄而孳息旣未準數故失至於此多臣等惶恐俟勘當該郞廳朴宗厚韓大裕所當請以重勘而設始未久難責生手請姑令戴罪供職期有成效○箭串牧場看檢郞廳僉正朴宗厚判官韓大裕所管一牧場自北道移放壯雌馬十一匹壯雄馬三十六匹自江華移放壯雌馬六十五匹自鐵山移放壯雌馬六十匹自晉州移放壯雌馬五十匹自濟州移放壯雌馬一百五十五匹今生馬十六匹合馬三百九十三匹內移放上來時中路故失馬二十七匹到本寺故失馬十九匹放場後故失馬一百三十六匹除今年實留放壯兒雌雄馬竝二百十一匹內壯雌馬一百七十七匹一年應孳產馬五十三匹今生馬十六匹不足三十七匹竝允之○壯勇營啓言年前本營劃給之雌馬放牧於箭串牧場使司僕寺一體檢飭而以三雌一息每歲末自該寺報于本營則自本營枚擧草記添錄事曾有定式矣今此司僕寺所報丁巳息雄馬三匹雌馬五匹合八匹請添錄於元數以爲憑考之地允之
정조 21년 · 강
元子行講學千集福軒外軒
정조 21년 · 목
吏曹被謫蒙放秩前牧使李禹鉉判官洪樂莘減一等注書金履永蕩滌敍用削職秩前府使沈公燁給牒罷職秩前縣令趙命喆縣監金麟淳府使梁垸縣監鄭宅興府使李文協察訪金鼎權守鄭謙煥博士柳沁煥縣監趙鎭寧沈逵郡守宋畊玉府使沈公燁郡守趙有善府使李衡弼郡守南麟耇牧使趙榮慶縣監李龜錫郡守尹弘心洪秉周縣監鄭宗魯正言鄭彥仁參判柳誼掌令鄭㝡成持平趙秀民司諫李羽逵獻納丁志元掌令申絢持平閔致載校理朴吉源鄭來百承旨金達淳有司堂上李書九敍用奪告身秩前縣監林元浩郡守宋綸源縣監李旭祥金樂海金忠國牧使曺翬振郡守具允德察訪李彚縣監金載華府使權綝梁琓減一等府使李星會李文協假注書李毅采蕩滌敍用令成肯柱參奉沈來永減一等郡守洪秉周蕩滌敍用縣監尹愭郡守尹弘心給牒縣令金健柱減一等職牒還授秩前府使李吉培縣監鄭雲達李東野李景壽朴彬源李秉道府使崔雲羽縣監李鼎烈檢書官李光葵鄭枻郡守尹▣縣令趙命喆縣監金麟淳敍用兵曹罷職秩前別將秦百仁巡將金聖準營將洪采疇水使柳鎭琡副護軍浪處浩副總管李章漢五衛將李義彬千總金養和騎士將閔修顯五衛將金漢健副總管崔朝岳敍用奪告身秩前萬戶張壽缸僉使趙永權洪命淵別將金載謙萬戶馬興麟李漢雄徐繼修李弘達鄭國鉉吳景勣李元喆減一等宣傳官沈鑏正白東運蕩滌敍用職牒還授秩前捕盜大將趙圭鎭監牧官李鎭鼎萬戶李彥豊捕盜大將李得濟敍用○敎曰吏兵批歲抄點下者依例捧傳旨
정조 21년 · 강
命前檢閱金履永口傳還付
정조 21년 · 목
承旨李勉兢啓言前檢閱金履永蕩滌敍用事命下矣請令該曹口傳還付待下批仍卽牌招從之
정조 21년 · 목
前昭顯墓守衛官閔學洙擊傳漏鼓兵曹以學洙前銜請移義禁府處之命依定式決棍還給草記仍命捧納承旨推考
정조 21년 · 강
命抄啓文臣親試明日爲之
정조 21년 · 강
遞執義崔烜掌令申若樞朴道翔持平申龜朝李勉昇
정조 21년 · 목
因監察茶時啓辭敎以山林外在外及未肅拜人許遞今日政差出
정조 21년 · 목
因吏曹政事取稟敎以兩堂受由參議前望單子入之得下批牌招開政
정조 21년 · 강
命咸鏡監司李鼎運狀啓還下送仍命申大尹事據實査啓
정조 21년 · 목
因鼎運以嚴敎之下萬萬震懍席稿待罪事狀啓敎以旣命越俸則又焉敢更請待罪乎苟有所見之異同則亦何可隱忍囁嚅不念刑政之所關乎此後考績若嚴明則自當以道臣自居其所贖愆之方政在於此狀啓還下送而此意該房題送書目申大尹事以此以彼當一番行査亦卽據實査啓事分付
정조 21년 · 강
咸鏡監司李鼎運陳疏請勘賜例批
정조 21년 · 목
疏略曰卽者北靑府使申大尹事出而臣之不職之罪於是乎益著矣向見帥臣狀啓謄本其所臚列罔非不法而臣曾不料貪虐之若是狼藉且必欲事實之到底窮覈一邊査問府屬而未得其詳一邊別歧廉察而期捉眞贓臣意雖出於鄭重厥罪難免於稽慢聖度包容罰止越俸臣且感且恧無面可顯矧玆貶月當前封啓在卽以臣情踪循例磨勘非所可論伏願勘臣辜負之罪仍令差代使考績無至愆期
정조 21년 · 강
御熙政堂親受新印春秋書監董諸臣以下施賞有差
정조 21년 · 목
春秋三傳左氏最詳於時事而經傳自爲一書不相統屬故學者或專政傳文忽略經旨予於機務之暇究心是經丙辰冬命諸臣依朱子通鑑綱目例經爲之綱傳爲之目井然不紊以寓尊經之義昔在宣廟朝嘗以經傳爲綱目副提學申欽等掌其事繕寫以進未及梓行亦粵我世宗十八年丙辰命集賢殿副校理李季甸等註解通鑑綱目名曰思政殿訓義今兹編纂註釋之義例與年甲寔符兩朝故事亦不偶然傳文或移章易次註說多刪繁就簡凡二十七卷又有紀年圖類例世係圖國名譜人名譜諸編置之卷首丁巳秋命鑄字所以衛夫人字印進其經文大字前參判曺允亨仁川府使黃運祚書之各爲一本工告訖以是日涓吉進書予具翼善冠袞龍袍陞座總裁大臣以下入庭行禮訖進書如儀○敎曰今已進書總裁大臣以下書啓又敎曰春秋聖人大一統之書而如日星之大義數十大書特書不一其書而三王之心法待孔夫子而明夫子之筆法特朱夫子而著特以見行之書經與傳無別此乃聖祖分命儒臣釐例正義經爲綱而傳爲目俾寓大書大一統之義者何幸修述於二百年未遑之餘今始完印而進書禮成況値歲暮益喜有陽復之漸所進春秋書一本藏于春秋館餘當分頒令內閣知悉董事諸臣宜加寵錫以示重其事之意總裁大臣左議政蔡濟恭右議政李秉模各內下豹皮一令賜給監印閣臣檢校直提學李晚秀原任直閣金祖淳各內下大鹿皮一令賜給編校及參校文臣行護軍李書九熟馬一匹面給行副護軍成大中半熟馬一匹賜給行副護軍李翼晉李相璜尹光顏谷山府使丁若鏞監印文臣右尹李集斗行護軍韓晚裕副司果金近淳申絢注書曺錫中副司正洪奭周黃基天各兒馬一匹賜給繕寫是經者卽同敦寧曺允亨仁川府使黃運祚也兩人以筆名於世且況曹是文忠之玄孫黃亦忠烈之玄孫其家之人寫是經者亦可謂稀事竝加資其餘檢書官寫字官監官員役工匠等依判下施行而自今經筵及科場用此本事分付大臣監董諸臣時原任閣臣各頒一件諸處史庫尊經閣亦令各藏一件檢書官成海應外職承傳寫字官李東憲等三人書員卞光復等二人令該衙門高品付料監官柳明杓邊將待窠調用書吏劉相祐等二人各木一疋米三斗使令二名各木一疋房直一名軍士二名各布一疋唱準劉厚澤等五人各木二疋布一疋金鎭漢等六人補字官鄭完喆各木二疋守欌諸員李世徵等十人册匠金仁大等十二名各木二疋私册匠金聲運等二名各木一疋印出匠李壽長等六名私印出匠鄭致復等三名各木二疋布一疋私印出匠李鳳仁等二名均字匠任大福等七名私均字匠金啓章等三名刻手劉澤龍等八名各木布一疋小木匠金萬才除刻匠張宗得各木一疋使喚軍二名各布一疋
정조 21년 · 강
以李集斗韓晩裕爲同春秋竝前望也陪進新印春秋藏于本館
정조 21년 · 목
敎曰新印春秋當爲陪進藏于春秋館本館堂上中在外及未付軍職人許遞前望單子入之待下批牌招先進去後謝恩以集斗等批下
정조 21년 · 강
行抄啓文臣宣傳官都計劃頒賞仍行抄啓文臣進箋
정조 21년 · 목
抄啓文臣宣傳官等入庭行禮訖頒賞如儀抄啓文臣金履載金熙洛洪奭周金處巖進箋稱謝履載親試居首熙洛課試居首奭周課講居首處巖親試再試居魁五次劃最多出六也○親試都計劃副司正金履載三十三分半陞六權知副正字徐俊輔三十二分半豹皮一令權知副正字柳台佐三十二分虎皮一令兵曹佐郞金處巖三十二分紙四卷筆六柄墨三笏兵曹正郞李勉昇注書金熙洛別兼春秋金履永竝三十一分半紙三卷筆五柄墨二笏別兼春秋吳泰曾副司正洪奭周竝三十一分各紙三卷筆五柄墨二笏副司正金近淳權知副正字姜浚欽副司果嚴耆竝二十七分半權知副正字黃基天二十五分權知副正字曺錫中二十四分半京畿都事趙萬元二十三分半各紙二卷筆四柄墨一笏副司正李存秀十七分半儀仗庫郞廳具得魯權知副正字李英發竝十七分副司果李東萬十三分各紙二卷筆四柄墨一笏注書柳遠鳴八分權知副正字宋冕載洪命周竝六分半各紙一卷筆三柄墨一笏未準試秩申絢二十二分半前權知副正字洪樂浚二十二分各紙二卷筆四柄墨一笏北評事金熙周一分半勿論課試都計劃注書金熙洛十六分陞六副司果金近淳十五分豹皮一令兵曹正郞李勉昇十四分半虎皮一令權知副正字曺錫中別兼春秋金履永竝十四分副司正洪奭周十三分半別兼春秋吳泰曾權知副正字徐俊輔竝十三分京畿都事趙萬元權知副正字姜浚欽竝十一分半副司果嚴耆十一分各紙二卷筆四柄墨一笏權知副正字柳台佐兵曹佐郞金處巖竝九分半儀仗庫郞廳具得魯副司正金履載竝九分副司正李存秀八分半權知副正字洪命周七分權知副正字黃基天副司果李東萬權知副正字李英發竝六分注書柳遠鳴權知副正字宋冕載未準試秩副司果申絢竝五分各紙一卷筆三柄墨一笏前權知副正字洪樂浚三分北評事金熙周二分勿論課講都計劃副司正洪奭周二百三十一分半年姑淺待出六陞敍儀仗庫郞廳具得魯二百三十分半豹皮一令權知副正字李英發二百十一分虎皮一令權知副正字姜浚欽二百十分半注書金熙洛二百分各紙四卷筆五柄墨二笏權知副正字柳台佐一百九十六分副司果金近淳一百九十三分各紙三卷筆五柄墨二笏兵曹正郞李勉昇一百二十三分半兵曹佐郞金處巖一百十分半權知副正字曺錫中一百四分各紙三卷筆五柄墨二笏權知副正字宋冕載八十二分半注書柳遠鳴八十二分京畿都事趙萬元七十九分權知副正字黃基天七十二分半副司正李存秀六十五分半副司果李東萬六十分半各紙二卷筆四柄墨一笏權知副正字徐俊輔副司正金履載竝五十八分半權知副正字洪命周五十三分半各紙一卷筆三柄黑一笏未準試秼副司果申絢一百十六分紙三卷筆五柄墨二笏前權知副正字洪樂浚九十一分半紙二卷筆四柄墨一笏副司果嚴耆二十分別兼春秋吳泰曾十分各紙一卷筆二柄墨一笏北評事金熙周二分勿論○宣傳官黃勉基八百三十一矢八分待出六陞敍李儒秀六百七十八矢七分筒介一部李勉植六百八矢五分弓矢一部南建中五百九十四矢四分金▣五百五十二矢二分各箭竹一百箇尹敏東五百十八矢七分柳相燁五百十二矢四分林必榮五百七矢二分金植五百六矢各箭竹八十箇權思漢四百九十九矢二分李甲會四百五十五矢六分李彬四百五十三矢三分趙運永四百四十八矢三分柳曮四百五矢五分各箭竹五十箇徐翼淳三百四十五矢四分金煐三百四十矢三分李得江二百九十八矢七分鄭宅休二百六十六矢洪理燮二百四十四矢三分朴光廸二百十矢二分韓泳一百七十三矢一分李馨秀一百五十七矢四分具縉一百七矢任聖臯二十四矢竝勿論
정조 21년 · 강
召見大臣備堂藥院提調趙宗鉉副提調李晩秀吏兵曹政官輪對官于熙政堂
정조 21년 · 목
藥院請診批以殿座時同爲入侍○予謂左議政蔡濟恭曰如有稟處之事陳奏可也濟恭曰別無可達之事矣近因屠牛之禁竝與牛隻之載馱入城者一切禁斷故反不無爲弊之端雖以閭巷間瑣細物情言之薪蒭之價日漸踊貴云矣予曰近日牛隻之不得入城與否刑判知之乎刑曹判書趙心泰曰牛隻之馱載入城者則初無禁斷之事矣予曰左相之言好矣如果有此弊須加申飭而又豈可因此而少有懈弛乎濟恭曰嶺南民事聞甚可悶當此失稔之時道伯以方在待勘中不敢晏然無異廢却公務云欲自備局發關申飭爲計矣予曰向來玉堂上疏卿見之乎濟恭曰見之矣予曰此嶺伯人非不周通而屢除藩任任負過重固當小心恪勤守法奉公而今番事極爲駭然若果全然無一犯者則固可幸也如或不然數行狀啓草草書納是豈道理乎玉堂之疏旣出則嶺伯之如此容或無怪而第自備局關飭可也濟恭曰考績之法昉自唐虞我朝則一年再考八字之內明說能否其法意之愼重尤當如何而臣於今番考績下語多見有礙眼處如固城縣令南履翼題目之宜延瓜期將奈草心云者甚不成說草心二字用之於乞郡疏章則可也而及瓜遞職金石之典有不可以守令之奉親而遽敢議到設令善治而惜去旣非直請而以宜延等字有若獻語然者決非重考績之道且如淸河縣監金熙澤題目以爲言無不施莫飢或捐上一句則乃監司自道之辭也下一句不知何以爲說初無治績之論列醴泉郡守權偗題目以爲方竢湖理且置嶺考能於湖者未必皆能於嶺一年之內論一邑之政猶分春夏秋冬等春夏等之上考亦或爲秋冬等之中下考則以昨年再昨年之所經他邑之能治置而不論者未之有也適因言端敢陳所見矣予曰卿言誠然矣予曰我國專以科目取人而侍從卽科目中人幼而學之壯而欲行之而其所歷試反不若蔭武蓋武臣之除拜守令始自明廟朝蔭補之法爲其有老成典型而若以國朝科目取人之大經法觀之豈可使法從及不如蔭武乎內而論思言責外而州府郡縣何所不可而近來法從之臣擧多貧窮不成貌樣守令非專爲取食之計法從亦豈以飢飽爲心而在朝廷道理則旣以科目取人矣又選而置之法從之列矣不可使飢餓窮困而出入於香案之前每當大政縷縷下敎而未見其效此豈非銓官之責乎濟恭曰可矜者貧窮之法從也出身二三十年未易得一薄邑雖或得之明知其不復爲則以平生飢困之人不先濟己私而能爲民國之事者非中人以上則不能也此固事勢之不得不然下敎中法從之不以飢飽爲心者臣實知聖人之言出於禮待欽仰讚歎之不已而王文正之志不在溫飽至載朱夫子小學則以其有能人所不能也然則不以飢飽爲心者亦非人人而可能也予曰然矣近來一二侍從之或有貽羞朝廷之事予則以爲自侍從而極選就其所選而差送守令則雖以民事言之或陳疏或歸奏大勝於蔭武之無路登聞或以爲吏治不如屢典州郡之蔭官而此而又令屢典則亦豈不至鍊熟乎予常以爲三百六十邑以文蔭武交差設或文而不能蔭而可矯其弊且年淺武倅之乍往乍來迎送可悶此故相李思觀之所以以交差爲宜者而今雖難猝然行之亦不妨漸次爲之矣予又曰我國封疆不出數千里用人之際已極有不廣之歎而又復京鄕有限此而不足百里之外官祿不沾向來宣召之擧非不知無實效而亦不妨爲柔遠能邇之一道今番都政守令多以在鄕者差送初仕則專以鄕人差出好矣濟恭等曰聖敎誠然此實出於從隗始之意孰不思所以對揚乎予曰遠人之不及京華者卽不過不合俗臼而然也繼自今使知朝廷規模之大異前樣好矣予曰向於廣留入侍時聞其腰痛難於園幸時騎馬云故引張玉城乘雙轎力疾樹勳之事言之因是而思之我朝重熙累洽奠我宗祏於泰山盤石者莫非我仁廟朝盛德大業則其時元勳之如張玉城者無子孫之官享豈朝家褒忠象賢之道乎卿等或有知其子孫之在於何處耶承旨沈晉賢曰二十年前有張象元者以奉祀孫官爲縣監其後未之更聞也予曰勳堂似知之矣忠勳府堂上李敬一曰近見忠臣嫡長錄册子象元果是玉城之嫡子矣予曰俄聞政官盡入政院云古例大政必於大明殿月廊爲之而近雖於賓廳來會豈可入政院耶臨政設紛竸之禁者自有法意無異科場之嚴秘決不可先入衆會之處矣工曹判書鄭民始曰今此新印春秋可謂善成而印之甚少兩南翻刻之本速成則好矣予曰史記英選鄕禮合編之屬不過數卷册子而兩南翻刻之際爲弊不些故此册則未果遽議矣民始曰綱目朱子大全皆是完營之板本而開刊之時未有許大弊端凡事不可爲者則已之可也若是必不可不爲者些少之弊恐不可顧矣予曰旣云有弊則亦難遽議自京爲之則未知何如自惠廳善爲商量而更稟好矣
정조 21년 · 강
申諭收用遠人之方命嶺南故儒臣曺偉曺植鄭述張顯光湖西故儒臣尹煌兪棨金慶餘金弘郁湖南故儒臣朴祥奇大升故忠臣高敬命金千鎰等諸家子孫令道臣搜訪以聞此外故家世族可以擧聞者一體薦似其年歲居侄所工儒武竝爲開錄以進玉城府院君張晩後孫令勳府搜訪以聞仍命今政初仕守令邊將亦爲擇擬
정조 21년 · 목
敎曰遠人之不霑祿仕便成百餘年來痼弊大政日提飭徒歸紙上之空言此所以向有宣召之擧而邑擧道剡未能盡搜羅之方適去適來紛紛屑屑竟有有名無實之歎而草野抱器之士將何以進身於朝端乎語曰求忠必於孝又曰故家世族爲屛翰雖無老成人尙亦有典刑之可求者然則諸如此家之人必不自忽而自輕彼湖嶺方數千里之地其俗則鄒魯其業則詩書先輩遺風自有至今存者則生於故家世族而服先訓繩先武可以出而仕者豈患無其人特不聞而不用耳玉不自衒惟人是售此豈非有司之罪而朝廷之責乎如嶺南之兩李先正湖西之兩宋先正後孫猶多在籍之人外此則無一焉何等慨惜今政初仕窠甚窄少雖難一一攸用而銓臣旣承面敎必欲對揚然而捱過一番大政仍若前日樣子則朝家之必欲收用遠人齎其志而莫遂有若至難能之事則後之視今者寧不竊笑於今日朝廷乎嶺南故儒臣曺偉曺植鄭逑張顯光湖西故儒臣兪棨尹煌金慶餘金弘郁湖南故儒臣朴祥奇大升故忠臣高敬命金千鎰家子孫令各該道臣搜訪以聞此特意到而提及者不入於今日之敎而故家世族之苟有可以擧聞者一體薦似年歲居住與所工之儒武竝爲聞錄別具册子以進則當替作殿上之柱帖亦將此意言於入侍諸大臣筵退後使卽知委向筵因言端語張玉城輿病樹勳事矣際聞其子孫如李貞翼家無官享之人云每想膚功偉忠不覺䀌然令勳府訪其子孫草記以爲收用之地今政初仕守令邊將擇擬一款不可以例飭而闕之亦令兩銓之臣着意
정조 21년 · 강
飭銓曹攸用文侍從於州郡
정조 21년 · 목
敎曰文侍從歷施內外爲循名責實之事前此縷縷姑舍是今筵又復申之大抵我國科目取人侍從又爲科目中翹楚及其除職擬官也十倍反後於蔭武此非所用非其所求而何筵臣或云嫺於吏治異於屢典之熟手此則大不然苟能愼揀於初復皆頻爲於後則而州而郡誰之不若乎予則蔽一言曰法從之臣無論在京在鄕無窠不可做無日閒在家入而繩愆糾謬出而分憂察隱則來頭按藩節坐廟堂而其效之及於生民國家果何如云爾一日之內雖未必一一收用眞所謂始作半須令銓曹之臣自今政勉㫋
정조 21년 · 강
重推北兵使鄭觀釆忠淸前水使安橚以警官門聚點疏忽之罪
정조 21년 · 목
右議政李秉模啓言諸道官門聚點擧行勤慢有考察之命矣諸道狀本今纔齊到而考諸狀辭參以傳聞此兵使鄭觀釆忠淸前水使安橚擧行最爲疏忽請從重推考以警日後從之
정조 21년 · 강
命今政各歧仕滿應遷者相避未準朔各司郞官及久任時推人員竝擬
정조 21년 · 목
吏曹判書沈煥之啓言今都目大政各歧仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員請竝擬從之
정조 21년 · 강
命四館陞六者勿拘九處講遷轉
정조 21년 · 목
吏曹判書沈煥之啓言四館陞六時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六者未免積滯請依例遷轉從之
정조 21년 · 강
命守令窠以未準朔禁軍將營將邊將虞候中軍都事守令察訪竝擬
정조 21년 · 목
吏曹判書沈煥之啓言守令多窠今當差出而未準朔禁軍將及營將邊將虞候中軍都事守令察訪請竝擬從之
정조 21년 · 강
命蔭仕六品官之陞五品者勿拘一考陞擬
정조 21년 · 목
吏曹判書沈煥之啓言蔭仕六品官之陞五品者每於過都政後照擬而見今在職者絕無經一考之人故五品官無以推移備擬請依例勿拘陞擬從之
정조 21년 · 강
命慶源府使以曾經堂下三品侍從竝擬
정조 21년 · 목
吏曹判書沈煥之啓言邊地中慶源一窠以文臣差送似好而堂上中可擬之人乏少請曾經堂下三品侍從竝擬從之
정조 21년 · 강
命雲山郡守今政以武臣差送
정조 21년 · 목
吏曹判書沈煥之啓言雲山郡守以文武交差之邑文臣當次而堂下武臣積滯可問請今政姑以武臣差送從之
정조 21년 · 강
命大靜縣監高漢祿訓鍊僉正加設單付待窠陞實
정조 21년 · 목
吏曹判書沈煥之啓言大靜縣監高漢祿今已瓜滿而曾有陞遷收用後差代之命矣今番適無相當窠陞擬間姑爲仍置乎敎以訓鍊僉正加設單付待窠陞實
정조 21년 · 강
命珍島郡守洪述祖興陽縣監閔亨默過麥秋差代
정조 21년 · 목
吏曹判書沈煥之啓言珍島郡守洪述祖興陽縣監閔亨默今已瓜滿矣雖是尤甚設賑之處依例差代乎敎以聞是尤甚邑云過麥秋差代
정조 21년 · 강
命尙衣院唐朱紅進排事令本院提擧稟處
정조 21년 · 목
尙衣僉正南溟學所懷每年使行表咨文安寶所用唐朱紅例自本院進排而自乙卯表浴文度數比前倍蓰故遺在罄竭不得不取用於彩色契貢人槐院則以表浴之增加隨人責納戶曹則以定例之所無不爲會減每致貢人之呼冤自今以後依尙瑞院例自槐院直爲捧甘於戶曹進排而隨所入卽爲會減俾無貢人呼冤之弊恐合事宜敎以與本院提擧稟處
정조 21년 · 강
罷承旨李溏職仍令該府拿問處之還給兵批草記未準朔禁軍將虞候竝擬事命以擧條分付
정조 21년 · 목
兵批啓言各道營將中軍虞候今當差出而擬望之人乏少請未準朔禁軍將及虞候竝擬敎以兩銓此等啓辭今日皆以入侍之擧條爲之則此啓辭何可捧入乎軍士房擧行自入侍時節節駭然爲先罷職仍令該府拿問處之此啓辭還給以擧條依爲之分付
정조 21년 · 강
命宣傳官李敬熙改差差代
정조 21년 · 목
敎曰何時下敎尙不肅拜駭然宣傳官李敬熙改差差代
정조 21년 · 강
命故諭善朴聖源子宗柱兵批邊地窠擬入
정조 21년 · 목
敎曰故諭善朴聖源家近甚零替見於五衛將副擬而雖點下旣出武歧之後宜令踐其履歷兵批邊地窠擬入事分付西銓
정조 21년 · 목
敎曰在外宣傳官改差
정조 21년 · 강
命皇朝人子孫忠臣子孫淸白吏子孫及西北人依例收用
정조 21년 · 목
敎曰皇朝人子孫忠臣子孫軍功人淸白吏子孫西北人依例收用事分付銓曹
정조 21년 · 강
命金熙洛金履載單付兵曹佐郞
정조 21년 · 목
敎曰抄啓文臣中時帶騎郞人改差以佐郞一人單付正郞後抄啓居首陞六人金熙洛金履載單付佐郞事分付
정조 21년 · 강
罷安邊府使李太亨職
정조 21년 · 목
咸鏡監司李鼎運以安邊府使李太亨殺獄干連罪人屢違定限尙未捉得狀請其罪狀令攸司稟處敎以屢度過限勢難每每曲恕罷職
정조 21년 · 강
命文兼林漢浩改差
정조 21년 · 강
命固城縣令限麥秋仍任
정조 21년 · 목
因固城縣令望筒敎以此時此邑不可作窠固城縣令限麥秋仍任
정조 21년 · 강
政院以注書被薦人洪奭周尹命烈具得魯薦狀越送吏曹啓
정조 21년 · 강
以趙萬元爲持平前望也
정조 21년 · 강
遞在外及未肅拜玉堂尹序東林漢浩朴崙壽尹益烈命義州車禮亮後孫幾人及其所業令廟堂關問草記
정조 21년 · 목
敎曰今日大政也又今日進春秋書日也尊周之思益切寤歎而皇朝人子孫忠臣子孫首命收錄則凛乎忠烈豈有過於義州義士乎如崔孝一張厚健諸家曾已錄後惟車禮亮家迄未遑焉向於文官車信用檢擬也不知來歷而越點矣追聞甚嗟惜其家後孫有幾人所業何事令廟堂關問草記
정조 21년 · 강
命兩司諸臺一竝禁推
정조 21년 · 목
因執義尹羽烈掌令申大龜韓致應持平李基慶尹㴠司諫柳畊獻納玄重祚正言李弘達違召敎以無端違牌以致兩司之不備不可踏下而止一竝禁推尋因囚單命放送
정조 21년 · 강
命龍仁縣令更爲擬入
정조 21년 · 목
該縣令初以軍威縣監李羲雲聞慶縣監宋倫載爲首副擬入之敎以此時嶺南守令豈可遷轉乎更爲擬入
정조 21년 · 강
飭銓曹臺通遞臺諫中時帶抄啓文臣人
정조 21년 · 목
敎曰侍從宜愼揀亦不宜當爲者俾有積薪大政衆所具贍臺通人所注視名以大政無一人臺通者頗欠韻致而過於持難此意申飭銓曹臺諫中時帶抄啓文臣人許遞
정조 21년 · 강
命光州幼學金允秋今政初仕擬入
정조 21년 · 목
敎曰該洽罕見其比朱書箚擬補續之誦書卽桂坊時手書以納者身故之後欲錄其後年前訪問而近聞移居湖南更使搜訪今始報來云光州幼學金允秋今政初仕擬入
정조 21년 · 강
命及第洪儀泳芸閣見窠今政口傳單付
정조 21년 · 목
敎曰洪儀泳事向於賓對時有詢問於左右相者大抵槐院分館後致有人言轉成葛藤今則竝與芸閣而不爲擧論置之非文非儒之中者未聞如許事面茍是不可着帽之人也必不觀科否則焉有當爲觀科之人而枳之於決科之後乎事面正處卽隄防嚴時及第洪儀泳芸閣見窠今政口傳單付事分付
정조 21년 · 강
命典籍柳遠鳴改差新出六人次次收用
정조 21년 · 목
敎以未肅拜典籍柳遠鳴改差新出六品人除未修史外次次收用事分付
정조 21년 · 강
重推吏曹判書沈煥之政廳進去承旨李晩秀命興陽縣監望筒勿施李寅采待後政守令窠卽爲調用
정조 21년 · 목
興陽縣監以李寅采首擬以入批下敎曰今聞興陽卽是尤甚邑則朝筵固城珍島仍任時何無提奏以致一仍一否乎當該銓堂及當該承旨從重推考李寅采係是疏滞之人欲試之興陽望筒勿施待後政守令窠卽爲調用事分付
정조 21년 · 강
都政下批命慶源府使韓光植改差加資勿爲還收南原前府使朴知源典牲前判官尹光濩竝仍任旌義縣監李東煥仍任之代擇差全州營將差出與慶州營將白東運相換赴任吏曹判書沈煥之參判李敬一參議蔡弘遠兵曹判書李祖源參判柳誼參議兪漢寧參知柳師模進